2. Slovenský rozhlas

Ekonomický rozbor pre odôvodnenie potreby zvýšenia sadzby koncesionárskeho poplatku pre Slovenský rozhlas
________________________________________________________________

     Uznesenie vlády SR č. 472/2000 bolo prijaté k správe o záväzkoch Slovenskej televízie a Slovenského rozhlasu voči Slovenským telekomunikáciám , a.s. za roky 1993 - 1999. Správu spracovalo Ministerstvo financií SR z podkladov Slovenského rozhlasu. Základným cieľom bolo upozorniť vládu SR na potrebu riešiť záväzky SRo z predchádzajúcich rokov a potrebu konsolidácie zdrojových možností  SRo s výdavkovými potrebami v budúcom období. Práve na základe predkladaného materiálu vláda SR rozhodla a uložila ministrovi kultúry a ministerke financií zvýšiť koncesionársky poplatok k 1.1.2001. Z uvedeného dôvodu nie je jasný súčasný postoj Ministerstva financií SR.

A.	Analýza vzniku záväzkov SRo

     Slovenský rozhlas analyzoval príčiny vzniku záväzkov za predchádzajúce roky, ktoré spočívajú  najmä v schvaľovaní nových legislatívnych noriem, ktoré mali výrazný negatívny dopad na nákladový  i príjmový rozpočet SRo.
•	DPH mala v roku 1993 dopad na rozpočet vo výške cca 15 mil. Sk, medziročne tento náklad narastal a v roku 1999 bol vo výške 47 mil. Sk. Vplyv na nárast tejto nákladovej položky malo okrem iného i preradenie rádiokomunikačných výkonov z 10 % do 23 % sadzby i samotné zvýšenie cien rádiokomunikačných výkonov od roku 1996 o viac ako 100 %m, ako základne pre výpočet DPH.
•	Dôsledky nového poistného systému od roku 1993 (zákonné poistenie na zdravotné, sociálne a dôchodkové zabezpečenie a príspevky na podporu v nezamestnanosti) mali ostatné rozpočtové a príspevkové organizácie, na rozdiel od SRo, kryté zo štátneho rozpočtu, pritom SRo taktiež hospodári ako príspevková organizácia.
•	Cenovým výmerom Ministerstva financií SR boli od roku 1996 zvýšené ceny rádiokomunikačných výkonov o viac ako 100 %. Tento dopad bol v štátnom rozpočte zohľadnený len v roku 1997.
•	Za uplynulých sedem rokov nám Ministerstvo financií SR viazalo príspevok na prevádzku (bežný transfer) zo štátneho rozpočtu v celkovej výške cca 139 mil. Sk oproti tomu ako bol schvaľovaný zákonom o štátnom rozpočte na príslušný rozpočtový rok.
•	V Národnej rade SR bola prijatá v roku 1996 novela zákona o koncesionárskych poplatkoch, ktorá výrazne rozšírila kategóriu oslobodených od platenia koncesionárskych poplatkov, čo malo za následok zníženie príjmov.
•	V dôsledku zavedenia Klasifikácie produkcie nastali od roku 1996 zmeny v metodike výpočtu odpisov čo ovplyvnilo nárast nákladov - odpisov.
•	Novoprijaté zmeny v Autorskom zákone majú taktiež vplyv na nárast nákladov v platbách voči ochranným zväzom.
•	Inflácia, ktorá sa prejavuje cenovým nárastom vstupov.

     Vznik záväzkov vyplýva z nerovnováhy medzi potrebami Slovenského rozhlasu a disponibilnými finančnými zdrojmi. Slovenský rozhlas je konštituovaný na neziskových princípoch, hospodári ako príspevková organizácia. Dopad  legislatívnych noriem a rôznych opatrení na zvyšovanie nákladov, resp. obmedzovanie príjmov tejto organizácie bol výrazný a mobilizácia vlastných príjmov SRo, ich prispôsobenie sa k vývoju nákladov bolo nerealizovateľné. Ďalšie opatrenia, ktoré by smerovali k redukcii variabilných nákladov by hraničili s ohrozením existencie tohto média a jeho poslania.

     Stav záväzkov Slovenského rozhlasu k 31.12.1999 predstavoval cca 264 mil. Sk. Tento stav je dôsledkom nerovnovážneho finančného nastavenia firmy z dôvodu fixácie veľkého podielu nákladov ako sú náklady na telekomunikácie, odpisy, DPH, ochranné zväzy, energia, inkaso koncesionárskych poplatkov platené Slovenskej pošte, š.p.,  a nedostatočného zdrojového zabezpečenia, a to z dvoch základných zdrojov:
-	z koncesionárskych poplatkov,
-	zo štátneho rozpočtu formou bežného transferu,
ktoré spolu predstavujú cca 90 % celkových príjmov SRo.

B.	Opatrenia na elimináciu negatívnych  dôsledkov na ekonomiky SRo

     Slovenský rozhlas v snahe zamedziť ďalšiemu kumulovaniu straty a následne i záväzkov voči Slovenským telekomunikáciám, a.s. vyvíja maximálne úsilie v rokovaniach s ST, a.s. o cene za poskytované výkony. Dodnes nemá podpísanú zmluvu a ani neakceptuje dodávateľské faktúry. Zo strany predchádzajúceho vedenia ST, a.s. boli prísľuby na cenovú dohodu. SRo konštruoval v tomto duchu a v  nadväznosti na svoje zdrojové možnosti rozpočet v oblasti nákladov tak, aby sa vytvorili štandardné podmienky pre zmluvný vzťah .  ST, a.s. však nakoniec k podpisu dohody nepristúpili a trvajú na nimi navrhovaných cenách. Vyjednávacie pozície pre SRo sú ťažké, pretože Slovenské telekomunikácie k tomuto postupu oprávňuje Cenový výmer MF SR. SRo už niekoľkokrát namietal voči cenám schváleným MF SR, pretože metodika konštrukcie cien ako taká môže byť správna, ale výška nákladov vstupujúcich do tzv. ekonomicky oprávnených nákladov môže byť diskutabilná už i preto, lebo ako potvrdil súčasný prezident ST, a.s., controling nákladov v nadväznosti na zavedenie technológie SAP R/3 sa v ST, a.s. ešte len bude konať. SRo môže navyše argumentovať porovnaním cien napríklad v Českej republike, kde sú ceny nižšie ako to prezentuje nasledovný graf:

                                                        
Zdroj: Deloitte & Touche    
                 
V Českej republike sa aplikuje 5 % sadzba DPH, v Slovenskej republike 23 % sadzba DPH.

     V zmysle uvedeného je preto problematické kvantifikovať záväzky SRo za rok 2000, pretože zatiaľ sa o nákladoch za rádiokomunikačné výkony v SRo  neúčtuje. V cenách ST, a.s. by sa však tieto záväzky k 30.6.2000 zvýšili  na cca 305 mil. Sk. Konečná zmluvná deklarácia obchodných vzťahov je stále ešte predmetom rokovaní s ST, a.s.

     V rámci ostatných dodávateľských vzťahov SRo dlhodobo uplatňuje efektívny zmluvný model, konštruovaný na platforme strategického partnera, t.j. s využitím všetkých výhod pre znižovanie finančnej náročnosti jednotlivých plnení.
-	Slovenská pošta, š.p. už dva roky požaduje zvýšenie svojho poplatku za výber koncesionárskych poplatkov z 3,70 Sk na 4,40 Sk. I napriek tomu, že bolo nutné zabezpečiť nové technické podmienky pre inkaso koncesionárskych poplatkov v nadväznosti na poslednú schválenú novelu zákona o koncesionárskych poplatkoch, ktorá definovala nový systém inkasa, podarilo sa SRo zmluvne zabezpečiť nezmenenú výšku 3,70 Sk za jeden poplatok aj v roku 2000. Problematickejšie bude vyjednávanie pre rok 2001.
-	Finančné podmienky zmluvných vzťahov s tlačovými agentúrami (TA SR, SITA, ČTK, Reuters) sa podarilo udržať za nezmenených podmienok ako v predchádzajúcich rokoch. Vzhľadom na avizované cenové nárasty predpokladáme, že od januára 2001 budeme nútení vypovedať zmluvný vzťah voči jednej z agentúr.
-	Aplikujeme v mnohých činnostiach outsourcing, kde sú uzatvorené rámcové zmluvy za výhodných podmienok - napr. upratovanie (cena za službu sa nemenila už cca 5 rokov), doprava v RŠ Košice, ochrana objektov v Košiciach, Banskej Bystrici, závodné stravovanie. 
-	Rámcové zmluvy sú aplikované aj v iných činnostiach - nákup materiálu, rozhlasovej techniky, obstarávanie informačných technológií a techniky a pod.

         Okrem uvedeného SRo, v snahe eliminovať negatívne dôsledky na ekonomiku organizácie, dohodol so Slovenskými telekomunikáciami splátkový kalendár záväzkov za roky 1993 a 1994 na obdobie 10 rokov, v ročných splátkach  takmer 5 mil. Sk/rok. V súčasnej finančnej situácii uvedená suma značne ovplyvňuje likviditu firmy, no i napriek tomu SRo predmetný záväzok spláca.
        SRo ďalej stanovil a dodržiava Program hospodárnosti, ktorý je zameraný na efektívne vynakladanie finančných prostriedkov, prostredníctvom technológie SAP R/3 je definovaný trojúrovňový systém schvaľovania objednávok a  centrálne sa schvaľuje akýkoľvek výdavok bez ohľadu na schválené rozpočtové limity.

C.	Adekvátne finančné zabezpečenie inštitúcie

     V súlade s poslaním a úlohami, ktoré má SRo ako verejnoprávna inštitúcia plnohodnotne realizovať, je konštruovaný rozpočet, ktorý odráža finančné potreby inštitúcie. V rámci každého návrhu rozpočtu SRo v jednotlivých rozpočtových rokoch deklaroval svoje požiadavky, ale ekonomické výsledky za uplynulé roky jednoznačne odzrkadľujú finančnú poddimenzovanosť.

    Adekvátne finančné zabezpečenie tejto inštitúcie kvantifikuje nasledovná štruktúra rozpočtu nákladov a príjmov, predkladaná do Národnej rady SR :

Celkové náklady                                                                       1 070 775 tis. Sk
- spotreba materiálu                                                                                            30 236 tis. Sk
- spotreba energie                                                                                               35 204 tis. Sk
- opravy a údržba                                                                                                17 002 tis. Sk
- cestovné                                                                                                              9 314 tis. Sk
- reprezentačné výdavky                                                                                          452 tis. Sk

- služby                                                                                                           463 588 tis. Sk 
   z toho : transmisné náklady                                                                         275 408 tis. Sk
                poplatky za inkaso koncesionárskych poplatkov (FO)                     58 080 tis. Sk
                poplatky za inkaso koncesionárskych poplatkov (PO)                       1 350 tis. Sk
                ochranné zväzy                                                                                  32 194 tis. Sk
                tlačové agentúry                                                                                  6 465 tis. Sk
                poplatky medzinárodným organizáciám (EBU, IASA,...)                  5 699 tis. Sk          

- osobné náklady                                                                                             361 363 tis. Sk   
   v tom : mzdy                                                                                                223 975 tis. Sk
                zákonné poistné                                                                                85 485 tis. Sk
                iné osobné náklady (honoráre)                                                         46 823 tis. Sk   
                zákonné sociálne náklady (závodné stravovanie)                               5 080 tis. Sk

- dane a poplatky                                                                                                     366 tis. Sk
- ostatné náklady                                                                                                87 575 tis. Sk
   z toho : DPH                                                                                                    73 500 tis. Sk

- odpisy                                                                                                                65 675 tis. Sk 

  V rámci uvedenej kvantifikácie sú zohľadnené aj náklady na zabezpečenie zahraničného vysielania, ktoré v celkovej výške predstavujú                                                   64 930 tis. Sk

Celkové vlastné príjmy                                                                  577 845 tis. Sk
- koncesionárske poplatky                                                                                  468 000 tis. Sk         
- reklama                                                                                                               76 210 tis. Sk
- vydavateľská činnosť                                                                                           5 500 tis. Sk  
- hudobné pozdravy                                                                                                6 700 tis. Sk
- vysielanie pre školy                                                                                              2 500 tis. Sk
- výkony hudobných telies                                                                                      2 600 tis. Sk
- prenájmy                                                                                                               7 651 tis. Sk
- ostatné príjmy (úroky z vkladov, rádiotrh práce, a pod.)                                      8 684 tis. Sk

Požiadavka na bežný transfer zo štátneho rozpočtu                       492 930 tis. Sk

Bežný transfer navrhovaný vládou SR v štátnom rozpočte na rok 2001            251 100 tis. Sk
(Zdroj : Návrh štátneho rozpočtu na rok 2001, schválený vládou SR)

Predpoklad deficitu v rozpočte SRo na rok 2001                                               241 830  tis. Sk 
Z uvedeného vyplýva, že ani prípadná redukcia variabilných nákladov neumožní konštrukciu vybilancovaného rozpočtu, to vytvára reálny predpoklad ďalšieho kumulovania straty a záväzkov inštitúcie. 

     Už  priamo z konštrukcie nákladového rozpočtu vyplýva, že je obmedzené jeho variovanie. 

-	Spotreba materiálu - zahŕňa výdavky na fonotečný materiál, rádiomateriál, knihy, časopisy, pohonné hmoty, kancelársky materiál a materiál určený pre opravy a udržiavanie. Krátenie výdavkov v tejto oblasti ohrozuje riadny chod organizácie.
-	Spotreba energie - zohľadňuje predpokladaný odber a aktuálnu cenovú hladinu. Výška nákladu nie je priamo ovplyvniteľná.
-	Opravy a udržiavanie - SRo spravuje majetok vo vlastníctve štátu v hodnote cca 1 300 mil. Sk, ktorý si vyžaduje opravy rôzneho charakteru. SRo je povinný sa starať o tento majetok tak, aby nedošlo k jeho znehodnoteniu v zmysle zákona č. 278/93 Z.z. o správe majetku štátu v znení neskorších predpisov. V uplynulom období sa reštriktívne opatrenia realizovali aj v tejto oblasti. Ďalšie zanedbávanie nutných opráv nie je možné, pretože môžu nastať havarijné situácie ako napríklad v tomto roku - pád výťahu, pri víchrici nastalo utrhnutie plechového rámu strechy, ktorý rozbil strešný svetlík a dopadol do vstupnej haly SRo, zatieklo do prepojovača atypických spojov, ktorý zabezpečuje prepojenie na telekomunikačné zariadenia, zlyhal tyristorový striedač, potrebný pre napájanie na náhradný energetický zdroj a mnohé iné.
V budúcom roku sa plánuje dokončenie rekonštrukcie regionálneho štúdia v Košiciach, je nutné zahájiť rekonštrukčné práce v Banskej Bystrici, zrekonštruovať strechy hlavnej prevádzkovej budovy SRo v Bratislave, výmena zničených podlahových krytín, čo je nutné z hľadiska bezpečnosti práce, ďalej plánujeme povinné revízie a opravy, ako opravy čerpadiel, klimatizačných jednotiek, výťahov, PC, požiarnych, technických zariadení, hasiacich prístrojov, elektronickej a zabezpečovacej signalizácie, opravy prenosových vozov,  hudobných nástrojov a  iné. Krátenie výdavkov môže spôsobiť nebezpečné havarijné stavy.

-	Cestovné výdavky - priamo súvisia s realizáciou programových a prevádzkových úloh SRo, najmä so zabezpečením spravodajstva z medzinárodných a domácich udalostí, z kultúrnych podujatí (Prix Italia, Prix Berlín, Jazzový festival, Prix Bohemia, Prix Europa, festival pôvodnej slovenskej rozhlasovej hry, hudobné veľtrhy a iné,). Ďalej súvisia s účasťou na odborných konferenciách a stážach organizovaných v rámci EBU, AES, WRN, IASA, s reportážnymi cestami za krajanmi, ktoré oživujú medzinárodné kontakty jednotlivých miest a regiónov, s koncertami OĽUN a SOSR, s pracovnými cestami v rámci EBU, so spravodajstvom zo športových podujatí ale i s potrebou zabezpečovať riadny chod inštitúcie a pod. Krátenie výdavkov priamo ovplyvňuje kvalitu programu. 

-	Služby - najväčší podiel predstavujú transmisné náklady, t.j. náklady na vysielače, distribučné linky, modulačné linky, zahraničné prenosy, satelitné vysielanie. O zníženie predmetných nákladov sa SRo usiluje v rámci rokovaní s ST, a.s., v rámci ktorých má SRo horšiu vyjednávaciu pozíciu. Podľa našich informácií, Telekomunikačný úrad SR nepredpokladá v budúcnosti prehodnotenie cenníka smerom dolu. Z tohto dôvodu sú tieto náklady len málo ovplyvniteľné.
                Do tohto zoskupenia  patria náklady súvisiace s inkasom koncesionárskych poplatkov, ktoré realizuje Slovenská pošta. Vzhľadom k tomu, že Slovenská pošta už dva roky avizuje potrebu navýšenia svojej odmeny, ktoré zdôvodňuje analýzami o stratovosti tejto činnosti, nepredpokladáme možnosť zníženia tohto druhu nákladu.
                Príspevky platené ochranným zväzom  sú v súčasnosti už limitované novými ustanoveniami Autorského zákona, to znamená, že znižovanie nákladovosti SRo v tomto smere nie je možné. Doteraz boli v rozpočte SRo akceptované len minimálne požiadavky ochranných zväzov. Zo strany SRo sú náklady len málo ovplyvniteľné.
                 Tlaky na cenové zvyšovanie zo strany  tlačových agentúr vieme kompenzovať len vypovedaním zmluvy jednej z agentúr, čo má vplyv na kvalitu a objektívnosť agentúrneho spravodajstva vo vysielaní SRo.
                  Výšku príspevkov medzinárodným organizáciám  nie je možné ovplyvňovať zo strany SRo, pretože je deklarovaná Valným zhromaždením EBU. Obmedzujúce opatrenia v tomto smere by mali priamy vplyv na kvalitu programu, a to v podobe redukcie počtu plánovaných športových podujatí, na ktoré je nevyhnutné zaplatiť vysielacie práva.

-	Osobné náklady - do tejto kategórie patria mzdy, zákonné poistné, iné osobné náklady (v SRo honoráre) a zákonné sociálne náklady, ktoré predstavujú náklady organizácie v zmysle § 141 Zákonníka práce. V tejto súvislosti je mieste pripomenúť, že mzdy a iné osobné náklady sú výdavkami SRo na "výrobné prostriedky". Tvorivý potenciál rozhlasových zamestnancov je "základnou surovinou" pre výrobu programu, ktorý je produktom tejto inštitúcie. SRo neustále v rámci konkurenčného prostredia zápasí s problémom odlivu najtvorivejších zamestnancov a  vysoká fluktuácia zamestnancov nie je dobrým ekonomickým ukazovateľom. Stabilizácia zamestnaneckého portfólia a adekvátna vnútropodniková kultúra a vzťahy sú jedným zo základných predpokladov konsolidácie a rozvoja firmy. Výška priemernej mzdy v SRo sa pohybuje nad úrovňou priemernej mzdy v národnom hospodárstve a pod úrovňou priemernej mzdy ústredných orgánov štátnej správy. Jej aktuálna výška je 14 178,- Sk (zdroj: Rozbory hospodárenia SRo za 1. polrok 2000) a zodpovedá celkovému kreditu SRo, ako významnej mediálnej inštitúcie s najväčšou dôveryhodnosťou a s trvalo najlepšími výsledkami v oblasti počúvanosti.

-	Ostatné náklady - táto položka v štruktúre nákladov zahŕňa náklady na zahraničných korešpondentov, poistné, bankové poplatky a najväčšou položkou je DPH, ktorej výšku limituje sadzba aplikovaná vo vzťahu k obstarávaným tovarom a službám a samotný obrat inštitúcie. Od 1.1.2001 sa úplne ruší registrácia platiteľa DPH pre SRo, čo má za následok zvýšenie nákladov o tú časť DPH, ktorú si doteraz mohol odpočítavať. Náklady zo strany SRo nie sú ovplyvniteľné.

-	Odpisy - ich výška sa stanovuje podľa odpisového plánu a v súlade s metodikou podľa platnej legislatívy. Zo strany SRo sú náklady neovplyvniteľné.

    Okrem vyššie hodnoteného prevádzkového rozpočtu, samostatnú kapitolu tvorí potreba finančného zabezpečenia investičnej oblasti. Medzi základné reálne zdroje kapitálových výdavkov v podmienkach SRo patria:
-	odpisy,
-	zisk,
-	kapitálový transfer zo štátneho rozpočtu.

       Jediným disponibilným zdrojom kapitálových výdavkov sú odpisy, ktorých finančné zabezpečenie môže byť ohrozené nevybilancovaným rozpočtom. Kapitálový transfer zo štátneho rozpočtu už dlhodobo nie je SRo poskytovaný a zisk, vzhľadom na dlhodobý stratový rozpočet SRo, je nevyužiteľnou kategóriou. Z uvedeného vyplýva, že i investičná oblasť je dlhodobo finančne poddimenzovaná, čo súvisí so znehodnocovaním majetku v správe SRo.

D. Riadenie pohľadávok

     Samostatnú oblasť vo finančnom riadení predstavuje riadenie pohľadávok. Okrem niektorých sporných prípadov z rokov 1991 až 1994, neevidujeme obzvlášť významné pohľadávky. Samotný vznik obchodného prípadu sa v súčasnosti  v podmienkach SRo riadi internou smernicou, už v rámci tvorby, resp. pripomienkovania zmluvy sa posudzuje stabilita zákazníka (odberateľského vzťahu) a definovanie platobných podmienok zaručuje minimálne riziko vzniku pohľadávky.

     Pohľadávky sa riešia jednak osobitným prístupom, rokovaniami a hľadaním možných alternatív riešenia ale i štandardným spôsobom v zmysle internej smernice, spracovanej v nadväznosti na zákon č. 278/93 Z.z. o správe majetku štátu v znení neskorších predpisov, v konečnom dôsledku súdnou cestou.
     Najvýznamnejšími pohľadávkami v celkovej sume istín cca 46 mil. Sk, ktoré majú dlhodobý charakter sú pohľadávky voči Rock FM Rádio, a.s. a CDI Holding. Obe kauzy sa riešia už niekoľko rokov súdnou cestou. Ide o zložité obchodné prípady. V kauze CDI Holding požaduje druhá strana medzinárodnú arbitráž.
     Prípad Axis Media, s.r.o. bol doriešený mimosúdne zaplatením dlhu dňa 20.10.2000, pričom penále budú zaplatené do stanoveného termínu.
     Všetky ostatné pohľadávky sa  priebežne riešia súdnou cestou.

E. Potreba zvýšenia sadzby koncesionárskeho poplatku

     Zabezpečenie adekvátnej finančnej disponibility pre SRo je závislé od legislatívnych zmien, ktoré by mali definovať nominálnu výšku koncesionárskeho poplatku, spôsob jeho navyšovania a spôsob a podmienky výberu. Koncesionársky poplatok za rozhlasový prijímač je na Slovensku jeden z najnižších v Európe.

  Zdroj: Deloitte & Touche 

                                                                                                               

    
(Podmienky maďarského verejnoprávneho média sú iné, pretože má podobu akciovej spoločnosti, ktorá si sama prevádzkuje vysielacie zariadenia, to znamená, že nemá v celkových nákladoch náklady na vysielanie, ktoré v prípade SRo predstavujú jednu z najväčších nákladových položiek.)

      Výnosy z koncesionárskych poplatkov sú trvalo znehodnocované infláciou. Za posledných osem rokov bola sadzba koncesionárskeho poplatku zvyšovaná len jedenkrát, a to od 1.8.1997 z  20,- Sk na 30,- Sk. Stratu na výnosoch z dôvodu inflácie znázorňuje nasledovný graf :

Zdroj : Deloitte & Touche

Dopad zvýšenia koncesionárskeho poplatku z 30,- Sk na 50,- Sk by pri počte platiteľov poplatkov 1 100 000 v prípade fyzických osôb a 200 000 (rádioprijímačov) v prípade právnických osôb predstavoval nárast príjmov o 312 mil. Sk.

Dopad zvýšenia koncesionárskeho poplatku na výšku príjmov SRo v roku 2001		
	konc.popl.  v Sk	počet konc.  v ks	príjmy                        v Sk	konc.popl.  v Sk	počet konc.  v ks	príjmy                        v Sk	Nárast príjmov   v Sk	
Fyzické osoby	30	1 100 000	396 000 000	50	1 100 000	660 000 000	264 000 000	
Právnické osoby	30	200 000	72 000 000	50	200 000	120 000 000	48 000 000	
Spolu		1 300 000	468 000 000		1 300 000	780 000 000	312 000 000	

Celkový vývoj počtu platiteľov koncesionárskych poplatkov znázorňujú nasledovné grafy: 

                     Fyzické osoby - platitelia koncesionárskych poplatkov
                                             - oslobodení od platenia 

Zdroj : Analýzy Úseku ekonomiky a správy SRo

Zdroj : Analýzy Úseku ekonomiky a správy SRo

F. Záver
 
     V prílohe predkladáme poslanecký návrh zákona, ktorým sa mení a dopĺňa zákon NR SR č. 212/1995 Z.z. o koncesionárskych poplatkoch v znení neskorších predpisov, ktorý okrem zvýšenia sadzby koncesionárskeho poplatku rieši zosúladenie predmetného zákona s ustanoveniami zákona č. 52/1998 Z.z. o ochrane osobných údajov v informačných systémoch, a to v nadväznosti na Rozhodnutie splnomocnenca na ochranu osobných údajov v IS s č.j. 3/99 IS - R, o ktorom splnomocnenec informoval aj Výbor NR SR pre ľudské práva a národnosti a Výbor NR SR pre kultúru a médiá.